Kap. 315, 322, 323, 326, 327, 328, 329, 335, 3322, 3326, 3327 og 3329

Prop. 22 S

(2025–2026)
Proposisjon til Stortinget (forslag til stortingsvedtak)

Endringer i statsbudsjettet 2025 under Kultur- og likestillingsdepartementet

Tilråding fra Kultur- og likestillingsdepartementet 21. november 2025, godkjent i statsråd samme dag. (Regjeringen Støre)

Dokumentet på regjeringen.no

1 Innledning

I denne proposisjonen legger Kultur- og likestillingsdepartementet fram forslag til endringer i statsbudsjettet for 2025.

2 Endringsforslag

Kap. 315 Frivillighetsformål

Post 70 Merverdiavgiftskompensasjon til frivillige organisasjoner, kan overføres

Bevilgningen på posten skal kompensere for utgifter som frivillige organisasjoner har hatt til merverdiavgift i foregående år. Formålet med ordningen er å fremme frivillig aktivitet.

I saldert budsjett 2025 er det bevilget 2 650 mill. kroner på posten. Lotteri- og stiftelsestilsynet, som forvalter ordningen, har for 2025 mottatt 2 944 søknader som inkluderer 24 800 organisasjoner. Søknadene er basert på regnskapstall for kostnader til merverdiavgift i 2024.

For å kunne gi full innvilgelse av kompensasjon for merverdiavgift til alle godkjente søknader, foreslås bevilgningen på posten økt med 275 mill. kroner.

Det vil kunne være krevende for Lotteri- og stiftelsestilsynet å foreta alle utbetalinger innen årets utgang. Som følge av dette foreslås det at bevilgningen på posten tilføyes stikkordsfullmakten «kan overføres».

Post 71 Strømstøtteordning for frivillige organisasjoner, kan overføres

Bevilgningen på posten skal dekke utgiftene ved strømstøtteordningen for frivillige organisasjoner. Strømstøtten som utbetales i 2025 gjelder strømutgifter for fjerde kvartal 2024 og de tre første kvartalene i 2025.

Disponibel bevilgning på posten er 53,4 mill. kroner, hvorav 18 mill. kroner er bevilget i 2025 og 35,4 mill. kroner er overført fra 2024. Med bakgrunn i utbetalt støttebeløp hittil i år og foreløpige søknadstall for tredje kvartal, er det beregnet at det samlede behovet for midler under ordningen vil utgjøre 46,4 mill. kroner i 2025.

Bevilgningen på posten foreslås på denne bakgrunn redusert med 7,0 mill. kroner.

Post 82 Merverdiavgiftskompensasjon ved bygging av idrettsanlegg

Bevilgningen på posten skal kompensere for utgifter til merverdiavgift som idrettslag og foreninger har ved bygging av idrettsanlegg.

Bevilgningen på posten utgjør 389,8 mill. kroner. Etter fullført søknadsbehandling utgjør mindreforbruket 20,8 mill. kroner. Bevilgningen på posten foreslås redusert med tilsvarende beløp.

Kap. 322 Bygg og offentlige rom

Post 21 Spesielle driftsutgifter, kan overføres

Bevilgningen på posten gjelder hovedsakelig kostnader for Kunst i offentlige rom (KORO) ved kunstprosjekter i nye statlige bygg. Utgiftene finansieres i sin helhet fra statlige oppdragsgivere, hovedsakelig Statsbygg.

Blant annet som følge av kunstprosjekter i nytt regjeringskvartal har utgifter og inntekter ved KOROs oppdragsvirksomhet vært høyere enn budsjettert i 2025. Bevilgningen på posten foreslås derfor økt med 50 mill. kroner mot tilsvarende økning av kap. 3322, post 02, jf. omtale nedenfor.

Kap. 323 Musikk og scenekunst

Post 01 Driftsutgifter

Bevilgningen på posten dekker driftsutgiftene ved Riksteatret, husleie for Riksscenens lokaler, samt KUDs egne utgifter til evalueringer og kvalitetsutviklingsarbeid og fellestiltak på musikk- og scenekunstområdet.

Bevilgningen foreslås redusert med 256 000 kroner mot en tilsvarende økning på kap. 323, post 70, jf. omtale nedenfor.

Post 70 Musikk- og scenekunstinstitusjoner

Kultur- og likestillingsdepartementets tilskudd til Musikkselskapet Harmonien skal dekke utgiftene for den statlige finansieringsandelen for rehabiliteringen av Grieghallen. Som følge av at renteutgiftene som er knyttet til sistnevnte er blitt høyere enn budsjettert, foreslås bevilgningen på posten økt med 256 000 kroner.

Kap. 326 Språk- og bibliotekformål

Post 21 Spesielle driftsutgifter, kan overføres

Bevilgningen på posten omfatter midler til bl.a. utvikling og drift av infrastruktur og fellestjenester for folkebibliotekene. Bevilgningen på posten kan bare nyttes i samme omfang som det skaffes inntekter.

Utgifter og inntekter for Nasjonalbiblioteket ved prosjekter som hører inn under posten forventes å bli høyere enn budsjettert. Det foreslås derfor å øke bevilgningen på posten med 6,1 mill. kroner mot tilsvarende økning av bevilgningen under kap. 3326, post 02, jf. omtale nedenfor.

Kap. 327 Nidaros domkirkes restaureringsarbeider mv.

Post 01 Driftsutgifter

Bevilgningen på posten skal dekke driftsutgifter for Nidaros domkirkes restaureringsarbeider (NDR). Driftsutgiftene er delvis finansiert gjennom salgs-, billett- og leieinntekter, jf. kap. 3327, post 01.

NDR forventer høyere utgifter og inntekter enn budsjettert i 2025. Det foreslås derfor å øke bevilgningen med 6 mill. kroner mot tilsvarende økning av bevilgningen under kap. 3327, post 01, jf. omtale nedenfor.

Kap. 328 Museer m.m.

Post 70 Det nasjonale museumsnettverket

Bevilgningen på posten foreslås økt med 1,5 mill. kroner for å dekke økte husleieutgifter for Preus museum. Museet forvalter statlige samlinger av foto, fototeknisk utstyr, film m.m. og leier utstillings- og magasinlokaler av Forsvarsbygg på Karljohansvern i Horten. Nylig gjennomførte husleiereguleringer for utstillings- og magasinlokalene innebærer større utgiftsøkning for museet enn forventet.

Kap. 329 Arkivformål

Post 21 Spesielle driftsutgifter, kan overføres

Utgifter og inntekter ved Arkivverkets oppdragsvirksomhet blir lavere enn budsjettert i 2025. Bevilgningen på posten foreslås derfor redusert med 3 mill. kroner mot tilsvarende reduksjon av bevilgningen på kap. 3329, post 02, jf. omtale nedenfor.

Kap. 334 Film- og dataspillformål

Post 73 Regionale filmvirksomheter, kan overføres

Ved behandlingen av Innst. 540 S (2024–2025) ble bevilgningen på kap. 334, post 73, økt med 7 mill. kroner for etablering av filmfond i Østfold, jf. også vedtak 1245.

I forbindelse med oppfølgingen av Stortingets vedtak har Indre Østfold kommune og Østfold fylkeskommune gitt uttrykk for at det ikke er formålstjenlig at midlene nyttes for å etablere et eget filmfond i Østfold. Det anbefales heller at midlene nyttes for å legge til rette for at Østfold kan tre inn i Oslo Filmfond. I samsvar med nevnte premisser foreslår regjeringen at bevilgningsøkningen på 7 mill. kroner i stedet tilføres Oslo filmfond for å styrke film i Østfoldregionen.

Det er ellers en forutsetning for statlige tilskudd til regionale filmfond at regionene selv bidrar med minst like mye lokale/ regionale fondsmidler («matchingsmidler»).

Kap. 335 Medieformål

Post 70 Kompensasjon til kommersiell allmennkringkasting

Bevilgningen på posten skal dekke kompensasjon til kommersiell allmennkringkasting i henhold til avtale mellom staten og TV 2 for perioden 2024–2028. I henhold til avtalen vil statens forpliktelser kunne beløpe seg til inntil 150 mill. kroner for hvert år i avtaleperioden.

I 2024 ble det utbetalt full kompensasjon (150 mill. kroner) til TV 2. I Allmennkringkastingsrapporten for programåret 2024 fremkommer det av TV 2s regnskapsresultat at kompensasjon til TV 2 for allmennkringkastingsoppdrag skulle ha vært på 133 mill. kroner for 2024. For 2025 er det også budsjettert med 150 mill. kroner på posten. Beløpet som TV 2 ble overkompensert med i 2024 skal imidlertid avregnes i tilskuddet som utbetales høsten 2025. Med bakgrunn i dette foreslås bevilgningen på posten for 2025 redusert med 17 mill. kroner, det vil si fra 150 mill. kroner til 133 mill. kroner.

Post 74 Tilskudd til lokale lyd- og bildemedier, kan overføres

Bevilgningen på posten omfatter tilskudd til lokalkringkastingsformål og digitaliseringstiltak i lokalradiosektoren. Tilskuddsordningen forvaltes av Medietilsynet.

Med bakgrunn i at enkelte prosjekter som har fått tilsagn om midler likevel ikke vil bli gjennomført, foreslås bevilgningen på posten redusert med 1,5 mill. kroner.

Kap. 3322 Bygg og offentlig rom

Post 02 Inntekter ved oppdrag

Utgifter og inntekter ved KOROs oppdragsvirksomhet blir høyere enn budsjettert for 2025. Bevilgningen på posten foreslås derfor økt med 50 mill. kroner mot tilsvarende økning av kap. 322, post 21, jf. omtale over.

Kap. 3326 Språk- og bibliotekformål

Post 02 Inntekter ved oppdrag

Posten omfatter oppdragsinntekter for Nasjonalbiblioteket og Språkrådet, samt gaver mv. Nasjonalbiblioteket forventer høyere oppdragsinntekter enn budsjettert. Bevilgningen på posten foreslås derfor økt med 6,1 mill. kroner mot tilsvarende økning av bevilgningen under kap. 326, post 21, jf. omtale over.

Kap. 3327 Nidaros domkirkes restaureringsarbeider mv.

Post 01 Ymse inntekter

Posten gjelder salgs-, billett- og leieinntekter for NDR knyttet til Nidarosdomen og anleggene i Erkebispegården. Salgs- og leieinntektene for NDR i 2025 vil bli høyere enn budsjettert. Bevilgningen på posten foreslås derfor økt med 6 mill. kroner mot tilsvarende økning av kap. 327, post 01, jf. omtale over.

Kap. 3329 Arkivverket

Post 02 Inntekter ved oppdrag

Utgifter og inntekter ved Arkivverkets oppdragsvirksomhet blir lavere enn budsjettert i 2025. Bevilgningen på posten foreslås derfor redusert med 3 mill. kroner mot tilsvarende reduksjon av bevilgningen på kap. 329, post 21, jf. omtale over.

Tilråding

Kultur- og likestillingsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2025 under Kultur- og likestillingsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2025 under Kultur- og likestillingsdepartementet i samsvar med et vedlagt forslag.

Forslag
til vedtak om endringer i statsbudsjettet 2025 under Kultur- og likestillingsdepartementet

I

I statsbudsjettet for 2025 gjøres følgende endringer:

Utgifter:

Kap.

Post

Formål

Kroner

315

Frivillighetsformål:

70

Merverdiavgiftskompensasjon til frivillige organisasjoner, kan overføres, økes med

275 000 000

fra kr 2 650 000 000 til kr 2 925 000 000

71

Strømstøtteordning for frivillige organisasjoner, reduseres med

7 000 000

fra kr 18 026 000 til kr 11 026 000

82

Merverdiavgiftskompensasjon ved bygging av idrettsanlegg, reduseres med

20 800 000

fra kr 389 800 000 til kr 369 000 000

322

Bygg og offentlige rom:

21

Spesielle driftsutgifter, kan overføres, økes med

50 000 000

fra kr 45 260 000 til kr 95 260 000

323

Musikk og scenekunst:

01

Driftsutgifter, reduseres med

256 000

fra kr 110 676 000 til kr 110 420 000

70

Musikk- og scenekunstinstitusjoner, økes med

256 000

fra kr 3 048 020 000 til kr 3 048 276 000

326

Språk- og bibliotekformål:

21

Spesielle driftsutgifter, kan overføres, økes med

6 100 000

fra kr 18 900 000 til kr 25 000 000

327

Nidaros domkirkes restaureringsarbeider mv.:

01

Driftsutgifter, økes med

6 000 000

fra kr 86 713 000 til kr 92 713 000

328

Museer m.m.:

70

Det nasjonale museumsnettverket, økes med

1 500 000

fra kr 2 620 911 000 til kr 2 622 411 000

329

Arkivformål:

21

Spesielle driftsutgifter, kan overføres, reduseres med

3 000 000

fra kr 5 855 000 til kr 2 855 000

335

Medieformål:

70

Kompensasjon til kommersiell allmennkringkasting, reduseres med

17 000 000

fra kr 150 000 000 til kr 133 000 000

74

Tilskudd til lokale lyd- og bildemedier, kan overføres, reduseres med

1 500 000

fra kr 23 850 000 til kr 22 350 000

Inntekter:

Kap.

Post

Formål

Kroner

3322

Bygg og offentlige rom:

02

Inntekter ved oppdrag, økes med

50 000 000

fra kr 37 215 000 til kr 87 215 000

3326

Språk- og bibliotekformål:

02

Inntekter ved oppdrag, økes med

6 100 000

fra kr 19 033 000 til kr 25 133 000

3327

Nidaros domkirkes restaureringsarbeider mv.:

01

Ymse inntekter, økes med

6 000 000

fra kr 35 903 000 til kr 41 903 000

3329

Arkivformål:

02

Inntekter ved oppdrag, reduseres med

3 000 000

fra kr 5 965 000 til kr 2 965 000